કેન્દ્રની નરેન્દ્ર મોદીની સરકારને નાણાપ્રધાન અરુણ જેટલીની વિદ્વત્તા મોંઘી પડી રહી છે. જેટલી એકેડેમિશયન પ્રકારના રાજકારણી છે. તેઓ ‘માસ લીડર’ કે આમજનતાના નેતા નથી. અને એટલે મોદી સરકારના નાણાપ્રધાન તરીકે તેઓ જે આર્થિક પ્રયોગો કરી રહ્યા છે એ ભારતીય જનતા પાર્ટીની પરંપરાગત મતબેંકના ધોવાણનું કામ કરે છે. વડા પ્રધાનનું ધ્યાન એ દિશામાં ગયું છે કે કેમ એ આપણે જાણતા નથી, પરંતુ તાજેતરના દિવસોમાં નાણાપ્રધાનને તેમના બે નિર્ણયોમાં વ્યાપક વિરોધને પગલે પીછેહઠ કરવી પડી છે અને વધુ એક અંદાજપત્રીય દરખાસ્તમાં પીછેહઠ કરવાની તૈયારી ચાલી રહી છે. એક પ્રકારે વડા પ્રધાન આર્થિક પગલાંઓ દ્વારા વ્યાપક જનસમુદાય સુધી પહોંચવા પ્રયાસ કરી રહ્યા છે ત્યારે બીજી બાજુ નાણાપ્રધાન તેમના જોખમી પ્રયોગો દ્વારા મધ્યમ વર્ગને સરકારથી વિમુખ કરી રહ્યા છે.